**Pučki književnik – projekt građanin**

 **Učenici 4.b razreda PŠ Gardinovec i ove školske godine provode projekt građanin .** Sigurno se pitate zašto? Naučili smo da je naša obveza poznavati i očuvati svoju kulturnu baštinu. Međutim, provođenjem ankete saznali smo da učenici osnovne i srednje škole znaju vrlo malo o međimurskom pučkom pjesništvu kao i motivima o kojima su svi ti pjesnici i pisci pisali: o međimurskom selu nekad i danas, o radu u poljima i na oranicama, o običnim svakodnevnim poslovima, težini seoskog života, vjeri i običajima. Gotovo svi učenici smatraju da sjećanje na pučke književnike treba njegovati i prenositi na mlade naraštaje.

 Shvatili smo da, iako u Gardinovcu i okolici stariji ljudi znaju tko je bio Stjepan Janković, ništa nije poduzeto da bi se njegovo stvaralaštvo očuvalo i živjelo među mlađim generacijama. Zato je to ove školske godine postala naša zadaća. Dakle, ovim projektom želimo upoznati život, stvaralaštvo i ostavštinu Stjepana Jankovića te tako proširiti znanje o povijesti i kulturnim vrijednostima zavičaja. Cilj nam je potaknuti djecu i odrasle da zajedničkim radom obnovimo sjećanje na jednog gotovo zaboravljenog međimurskog pučkog pisca kao stvaraoca kulturne baštine. O tome smo informirali ravnatelja, gospođu pedagog te njegove sinove. Svi su nam dali punu podršku i zanimljive prijedloge za realizaciju projekta.

 Projektom bismo potaknuti mlade i stare, a naročito učitelje i profesore hrvatskog jezika, da njeguju i čuvaju ostavštinu međimurskih pučkih pjesnika i pisaca jer ona nije samo umjetnost nego i dio naše povijesti. Uočili smo da zapisa o Stjepanu Jankoviću ima vrlo malo i da mi možemo dati svoj doprinos.

 Kako bismo na najbolji mogući način pokrenuli i ostvarili svoje zamisli najprije smo razgovarali sa Stjepanovim sinovima (Milanom i Stjepanom). Jako smo se iznenadili otkrivši koliko je knjiga objavio za koje malo tko zna da ih je zapravo napisao Stjepan Janković. Te su nas spoznaje potakle da u ovom projektu istražimo ovog međimurskog pisca te da mu pokušamo vratiti mjesto koje mu u kulturi i povijesti našega Međimurja i pripada.

 Rezultat istraživanja bit će projekt građanin s kojim ćemo se predstaviti na Međužupanijskoj smotri projekata u Čakovcu.

Projekt ćemo završiti u svibnju bogatim kulturnim programom kroz koji će posjetitelji moći saznati i neke zanimljivosti iz Stjepanovog života o kojima se malo zna.

 Njegova najljepša pjesma o Međimurju objavljena je 2008.g. u Hrvatskom kajkavskom kolendaru koji je objavljen na 500. obljetnicu rođenja Nikole Šubića Zrinskog Sigetskog:

***Naše lepo Međimorje***

Gledim to naše lepo Međimorje

kak se na sonco pregreva,

posljušam z šume ftičeka

kak si veselo popeva.

Od negda je vu Međimorju

vesela popefka zvonila,

ne daj drogi Božek,

kaj se nam vgosila.

Se zmisliš Gašpar,

kak je negda vu Podturno

pre Muri veselo bilo

prek dvajsti melini se

na Muri vrtelo.

Makar sam ne tak stori

ali s lepoga Međimorja

ne kanim nikam oditi.

Prosim vas drogi Međimorci,

Najte našega lepoga kraja pozobiti!

 *Stjepan Janković*